બેંગ્લોરમાં એકઠા મળેલા પક્ષો કોંગ્રેસને બચાવવા માટે નહીં, પણ પોતાનું અસ્તિત્વ ટકાવી રાખવા માટે ચિંતા સેવતા થયા છે. અખિલેશ યાદવ કે મમતા બેનરજી કે શરદ પવારને કોંગ્રેસ પક્ષ માટે કે સોનિયા ગાંધી માટે હેત ઊભરાઈ જતું નથી, પણ ભાજપના ધસમસતા પૂરને ખાળવા માટે કોંગ્રેસની પ્રતિષ્ઠા અને કોંગ્રેસના વિસ્તીર્ણ સંગઠનનો ઉપયોગ કરવાની બધાને ગરજ પડી છે. માર્ક્સવાદીઓ અને મમતા બેનરજી એકબીજાના કટ્ટર દુશ્મન રહ્યા છે, પણ ડૂબતો માણસ તો બાજુમાં તણાઈ રહેલા સાપને પણ લાકડું સમજીને પકડવા જાય છે. રાજકારણમાં કોઈ કોઈના દુશ્મન પણ નથી અને દોસ્ત પણ નથી. બધા એકબીજાના ગરજાઉ છે અને ગરજ પડે ત્યારે ગધેડાને કાકા કહીને માન આપવાની સલાહ બધા ડાહ્યા માણસો આપે છે.